Tolong jelaskan mengenai Kerjaya dari Jasmin Hamid dalam bahasa melayu

Permulaan kerjaya Jasmin bermula apabila beliau menyertai pertandingan Dewi Remaja 1990/91 dan layak ke peringkat akhir. Menerusi pertandingan itulah beliau disambar oleh penerbit Pansha untuk membintangi filem Boss biarpun usianya baru menginjak ke 17 tahun. Liku-liku kehidupan aktres cantik ini sepanjang lebih dua dekad bergelar artis sentiasa disimpan kemas dalam mindanya. Bukan mudah untuk Jasmin bergelar artis yang bukan sahaja mampu membawa diri ‘terbang lebih tinggi’, malah menampilkan lakonan yang berkualiti selaras dengan impiannya setelah memasukkan kaki dalam industri seni ini.

Nekad dengan pendiriannya yang tidak menganggap bidang lakonan sebagai medan untuk ‘suka-suka’ dan hobi, Jasmin menerima setiap pasang surut yang tercetus sejak dia mula ‘bertatih’ dalam lakonan sehingga menempa populariti kini hasil tempias pelbagai agenda dan kronologi karier mahupun kehidupannya. Disebabkan minat yang mendalam, lebih-lebih lagi apabila ditawarkan watak yang disukainya, dia menerima setiap tawaran lakonan tanpa rungutan.

Antara watak-watak yang sinonim dan masih segar di ingatan penonton ialah Minah Senget pada awal 90an, diikuti watak Maria Mercedes yang dipegangnya dalam siri TV Seri Pengantin pada awal 2000an. Terbaru beliau menghiburkan seisi rumah dengan watak Datin Wan Abe menerusi siri komedi tajuk serupa. Keupayaan beliau dalam menerajui watak komedi sememangnya tidak dipersoalkan lagi, malahan pernah memenangi anugerah Aktres Terbaik di Anugerah Skrin 1997 menerusi watak komedi dalam drama Jutawan Segera.

Selain watak komedi, Jasmin juga menonjol menerusi watak antagonis dan serius. Antara lakonannya yang mencuri perhatian adalah menerusi drama Syurga Di Mana, Ilham Suci hasil tulisan Nor Faznita Md Nor dan Relung Kasih. Penglibatan Jasmin dalam drama bermutu tinggi pernah menyaksikan beliau mewakili Malaysia untuk menerima Anugerah Drama Terbaik Asia Tenggara pada Festival TV Antarabangsa Tokyo ke-3 yang berlangsung di negara matahari terbit itu pada tahun 2008 menerusi drama Bicara Aur dan Tebing. Pada tahun 2010, Jasmin terbang ke Los Angeles untuk mewakili drama Datin Wan Abe dalam lawatan sambil belajar anjuran Media Prima bersama pemenang Anugerah Skrin 2009.